Man deur weerlig doodgeslaan in VrystaatArgieffoto ŉ Man is Maandagmiddag in Sasolburg in die Vrystaat deur weerlig doodgeslaan terwyl hy skuiling teen die donderstorm probeer soek het. Werner Vermaak, woordvoerder van ER24, sê die man en sy kollegas was omstreeks 16:00 besig om buite te werk toe die storm opgesteek en dit begin reën het. Hulle het besluit om skuiling in ŉ kamer op die erf te vind, maar voor die man daar kon uitkom, is hy deur weerlig getref. “Sy kollegas het hom by die kamer ingetrek en die nooddienste gebel. Paramedici het hulle na die toneel gehaas, maar by hul aankoms het die man geen tekens van lewe meer getoon nie. Hy is op die toneel dood verklaar,” sê Vermaak. Vermaak sê mense onderskat grootliks hoe gevaarlik weerlig is. “Indien iemand deur weerlig getref word, moet jy onmiddellik die nooddienste ontbied. As die persoon bewusteloos is en nie asemhaal nie, begin met mond-tot-mond-asemhaling. Vra die persoon wat die nooddienste se noodlyn beantwoord om jou deur die stappe te begelei as jy nie weet hoe om kardiopulmonêre resussitasie (KPR) te doen nie.” Dit is noodsaaklik dat KPR onmiddellik gedoen word aangesien die elektriese skok van die weerlig ŉ uitwerking op die hart se ritme kan hê wat veroorsaak dat dit nie meer voldoende klop nie. Vermaak sê ŉ erge elektriese skok soos deur weerlig veroorsaak, kan byna elke orgaan en weefsel in die liggaam aantas en uitgebreide skade veroorsaak. In erge gevalle kan dit lei tot ŉ hartstilstand of veroorsaak dat die persoon ophou asemhaal, asook tydelike verlamming, tydelike doofheid en in sommige gevalle selfs brandwonde. “Donderweer en weerlig begin gewoonlik voor die reën begin val, so moenie wag tot dit begin reën voor jy op ŉ veilige plek skuiling vind nie. Maak seker jy is binnenshuis met die deure en vensters toe. Al is dit mooi om na die weerlig te kyk, moenie naby vensters en deure staan nie. Staan minstens 2 m weg. Ontkoppel ook elektroniese toerusting in jou huis.” Vermaak sê indien dit nie moontlik is om binne ŉ gebou skuiling te soek nie, kan jy ook in ŉ voertuig sit met die vensters toe tot die donderstorm verby is.